
NACRT PRIJEDLOGA

Na temelju članka 15. stavka 2. Zakona o javnoj nabavi („Narodne novine“ broj 120/16, 114/22, 48/26) i članka 29. Statuta Općine Breznički Hum (“Službeni vjesnik Varaždinske županije“ broj 45/21), Općinsko vijeće Općine Breznički Hum na _. sjednici održanoj dana _______________ 2026. godine donosi

P R A V I L N I K
O PROVEDBI POSTUPAKA JEDNOSTAVNE NABAVE

I. OPĆE ODREDBE

Članak 1. 
(1) Ovim Pravilnikom o provedbi postupaka jednostavne nabave (u daljnjem tekstu: Pravilnik) uređuju se pravila, uvjeti i postupci provedbe jednostavne nabave robe, usluga i radova te provedbu projektnih natječaja za potrebe Općine Breznički Hum (u daljnjem tekstu: Naručitelj) procijenjene vrijednosti manje od 50.000,00 EUR bez PDV-a za robu i usluge te provedbu projektnih natječaja, odnosno radova procijenjene vrijednosti manje od 100.000,00 EUR bez PDV-a. 
(2) Jednostavna nabava iz stavka 1. ovog članka predstavlja nabavu na koju se, sukladno članku 12. stavku 1. Zakona o javnoj nabavi („Narodne novine“ broj 120/16, 114/22, 48/26) (u daljnjem tekstu: ZJN), ZJN ne primjenjuje (u daljnjem tekstu: jednostavna nabava).
(3) Komunikacija i svaka druga razmjena informacija  između Naručitelja i gospodarskih subjekta te ostalih dionika u postupku nabave obavlja se na dokaziv način, putem Elektroničkog oglasnika javne nabave (u daljnjem tekstu: EOJN), putem elektroničke pošte, putem pošte ili osobne dostave pri čemu se prednost daje primjeni elektroničkih sredstava komunikacije.
(4) U provedbi postupaka jednostavne nabave Naručitelj je obvezan u odnosu na sve gospodarske subjekte poštovati načela javne nabave iz članka 4. ZJN, odnosno načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti, načelo transparentnosti i ostala primjenjiva načela.
(5) Postupci jednostavne nabave provode se na način koji osigurava učinkovitu nabavu te ekonomično, svrhovito i zakonito trošenje proračunskih sredstava.
(6) Cijeli tijek postupka jednostavne nabave mora biti dokumentiran.
(7) Na pitanja koja nisu uređena ovim Pravilnikom na odgovarajući se način primjenjuju odredbe ZJN, drugi važeći propisi te interni akti Naručitelja koji se odnose na predmet nabave.
(8) Izrazi koji se koriste u ovom Pravilniku, a imaju rodno značenje, odnose se jednako na muški i ženski rod.

II. SPRJEČAVANJE SUKOBA INTERESA

Članak 2. 
(1) Na sprječavanje sukoba interesa u postupcima jednostavne nabave na odgovarajući se način primjenjuju odredbe članaka 75. do 83. ZJN.
(2) Naručitelj je dužan poduzeti odgovarajuće mjere radi prepoznavanja, sprječavanja i uklanjanja sukoba interesa u svim fazama postupka jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
(3) U svrhu sprječavanja sukoba interesa Naručitelj je obvezan evidentirati sve okolnosti koje mogu predstavljati sukob interesa, osigurati izuzeće osobe kod koje postoji stvarni ili potencijalni sukob interesa, poduzimati druge potrebne mjere radi osiguranja jednakog postupanja prema svim gospodarskim subjektima te primijeniti odredbe posebnih propisa koji uređuju to područje.

III. PLAN NABAVE 

Članak 3. 
(1) Postupci jednostavne nabave moraju biti usklađeni s Planom nabave Naručitelja.
(2) U Plan nabave unose se svi predmeti nabave čija je procijenjena vrijednost bez PDV-a jednaka ili veća od 5.000,00 EUR.
(3) Plan nabave donosi se i ažurira sukladno odredbama ZJN.

IV. PROVOĐENJE POSTUPKA JEDNOSTAVNE NABAVE 

Članak 4. 
(1)       Postupak jednostavne nabave ovisno o visini procijenjene vrijednosti provodi službenik Naručitelja kojem se to nalazi u opisu poslova radnog mjesta odnosno stručno povjerenstvo Naručitelja. 

V. STRUČNO POVJERENSTVO

Članak 5. 
(1) Postupak jednostavne nabave provodi stručno povjerenstvo za jednostavnu nabavu koje Odlukom o  pokretanju postupka jednostavne nabave i imenovanju stručnog povjerenstva za provedbu postupka nabave imenuje Općinski načelnik, osim postupaka iz članka 6. ovog Pravilnika koje provodi službenik Naručitelja kojem se to nalazi u opisu poslova radnog mjesta. 
(2) Stručno povjerenstvo se sastoji od najmanje dva člana. 
(3) Članovi stručnog povjerenstva  ne moraju posjedovati važeći certifikat u području javne nabave.

VI. JEDNOSTAVNA NABAVA ROBE, USLUGA I RADOVA ČIJA JE PROCIJENJENA VRIJEDNOST MANJA OD 15.000,00 EUR 

Članak 6. 
(1) Postupak jednostavne nabave roba, usluga i radova procijenjene vrijednosti manje od 15.000,00 EUR bez PDV-a provodi se prikupljanjem ponude jednog gospodarskog subjekta, prema izboru Naručitelja.
(2) Ponuda se dostavlja elektroničkim sredstvima komunikacije, u pravilu na adresu e-pošte službenika koji je inicirao nabavu.
(3) Ponuda mora sadržavati sve podatke potrebne za izdavanje narudžbenice odnosno sklapanje ugovora (cijena bez PDV-a i s uračunatim PDV-om, podatak o roku valjanosti ponude, roku i načinu isporuke robe/pružanja usluga/izvođenja radova, podatke o ponuditelju, druge podatke bitne za izvršenje predmeta nabave i sl.).

VII. JEDNOSTAVNA NABAVA ROBE I USLUGA ČIJA JE PROCIJENJENA VRIJEDNOST JEDNAKA ILI VEĆA OD 15.000,00 EUR, A MANJA OD 50.000,00 EUR TE RADOVA ČIJA JE PROCIJENJENA VRIJEDNOST JEDNAKA ILI VEĆA OD 15.000,00 EUR, A MANJA OD 100.000,00 EUR

Članak 7. 
(1) Postupak jednostavne nabave čija je procijenjena vrijednost jednaka ili veća od 15.000,00 EUR bez PDV-a provodi se putem modula jednostavne nabave u Elektroničkom oglasniku javne nabave Republike Hrvatske (u daljnjem tekstu: EOJN RH).
(2) Za nabavu robe i usluga čija je procijenjena vrijednost jednaka ili veća od 15.000,00 EUR, a manja od 25.000,00 EUR te radova čija je procijenjena vrijednost jednaka ili veća od 15.000,00 EUR, a manja od 45.000,00 EUR,  poziv za dostavu ponuda upućuje se jednom ili više gospodarskih subjekata, ovisno o složenosti predmeta nabave, za koje postoje saznanja da obavljaju djelatnost vezanu za predmet nabave putem modula jednostavne nabave u EOJN RH. 
(3) Za nabavu robe i usluga čija je procijenjena vrijednost jednaka ili veća od 25.000,00 EUR, a manja od 50.000,00 EUR te radova čija je procijenjena vrijednost jednaka ili veća od 45.000,00 EUR, a manja od 100.000,00 EUR, poziv za dostavu ponuda objavljuje se javno putem modula jednostavne nabave u EOJN RH. Istovremeno naručitelj može uputiti dodatni poziv pojedinom gospodarskom subjektu za sudjelovanje u postupku.
(4) Iznimno od stavka 2. i 3. ovoga članka, Naručitelj može uputiti poziv jednom gospodarskom subjektu:  
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to: 
1.	ako je predmet nabave stvaranje ili stjecanje jedinstvenog umjetničkog djela ili umjetničke izvedbe 
2.	ako iz tehničkih razloga ne postoji tržišno natjecanje ili 
3.	ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati. 
(5) Razlozi za primjenu iznimke iz stavka 4. ovoga članka navode se i obrazlažu u zahtjevu za pokretanje postupka nabave i u objavi u EOJN RH.  

VIII. DOKUMENTACIJA O NABAVI

Članak 8. 
(1) Postupak jednostavne nabave iz članka 8. ovog Pravilnika pokreće se slanjem ili objavom dokumentacije o nabavi (dalje u tekstu: dokumentacija) u EOJN RH.
(2) Dokumentacija mora sadržavati sve potrebne podatke koji gospodarskom subjektu omogućuju izradu ponude. 
(3) U dokumentaciji se može propisati jedan ili više kriterija za kvalitativni odabir gospodarskih subjekata,  sukladno odredbama članaka. 251 – 279. ZJN.
(4) U dokumentaciji se može zahtijevati dostava jamstva i to jamstva za ozbiljnost ponude, jamstva za uredno ispunjenje ugovora, jamstvo za otklanjanje nedostataka i/ili jamstva o osiguranju za pokriće odgovornosti iz djelatnosti. 
(5) Rok za dostavu ponuda mora biti primjeren predmetu nabave i ne smije biti kraći od pet dana od dana slanja ili objave dokumentacije, osim u slučaju žurne nabave.
(6) Kriterij za odabir ponuda može biti najniža cijena valjane ponude ili ekonomski najpovoljnija ponuda.

IX. PONUDA
Članak 9. 
(1) Ponuda je izjava volje ponuditelja u pisanom obliku da će isporučiti robu, pružiti usluge ili izvesti radove u skladu s uvjetima i zahtjevima iz dokumentacije.
(2) Sadržaj ponude i način izrade ponude propisuje se pozivom za dostavu ponuda i/ili dokumentacijom o nabavi.
(3) Ponude se dostavljaju u skladu s zahtjevima i uvjetima iz poziva za dostavu ponuda i dokumentacije o nabavi. 
(4) U postupcima jednostavne nabave ne provodi se javno otvaranje ponuda.
(5) Ponude otvara najmanje jedan član stručnog povjerenstva.
(6) Stručno povjerenstvo pregledava i ocjenjuje ponude te sastavlja zapisnik o pregledu i ocjeni ponuda koji potpisuju oni članovi stručnog povjerenstva koji su izvršili pregled i ocjenu ponuda, osim kod postupaka iz članka 6. ovog pravilnika gdje Naručitelj nema obvezu sastavljanja Zapisnika o pregledu i ocjeni ponuda i donošenja Odluke o odabiru ili poništenju, već se pristupa izradi ugovora ili narudžbenice temeljem odabrane ponude.

X. ODLUKA O ODABIRU ILI PONIŠTENJU

Članak 10. 
(1) Odluku o odabiru ili poništenju postupka donosi općinski načelnik.
(2) Odluka o odabiru ili poništenju donosi se u roku od 30 dana od isteka roka za dostavu ponuda, osim ako je u dokumentaciji određen drugi rok.
(3) Protiv odluke o odabiru i odluke o poništenju postupka jednostavne nabave može se uložiti prigovor na način propisan člankom 15. ovog Pravilnika.

Članak 11. 
(1) Naručitelj će poništiti postupak nabave ako nije dostavljena niti jedna ponuda ili ako nakon odbijanja ponuda ne preostane niti jedna valjana ponuda ili ako je to potrebno radi zaštite javnog interesa.  
(2) Naručitelj može poništiti postupak nabave i iz drugih opravdanih razloga u bilo kojem trenutku, u kojem slučaju ti razlozi moraju biti obrazloženi.

Članak 12. 
(1) Odluku o odabiru ili poništenju s preslikom Zapisnika o pregledu i ocjeni ponuda dostavlja se svakom ponuditelju na isti način kao i Poziv na dostavu ponuda.

XI. SKLAPANJE UGOVORA / IZDAVANJE NARUDŽBENICA

Članak 13. 
(1) Po provedenom postupku jednostavne nabave i izvršnosti Odluke o odabiru Naručitelj izdaje Narudžbenicu ili sklapa ugovor.
(2) Narudžbenica se izdaje u skladu s ponudom i potpisuje ju odgovorna osoba Naručitelja. 
(3) Ugovor se sklapa u pisanom obliku prema uvjetima iz Poziva na dostavu ponuda i/ili odabranoj ponudi te ga potpisuju odgovorna osoba Naručitelja i odabrani ponuditelj.
(4) Tijekom izvršenja ugovora Naručitelj može s gospodarskim subjektom koji izvršava osnovni ugovor sklopiti dodatak ugovoru ili izdati dodatnu (novu) narudžbenicu ukoliko se za to ukaže opravdana potreba. 
(5) Povećanjem vrijednosti osnovnog ugovora nije moguće prijeći vrijednosne pragove iz članka 1. te članaka 6. i 7. ovog Pravilnika.

XII. REGISTAR UGOVORA JEDNOSTAVNE NABAVE 

Članak 14. 
(1) Naručitelj vodi Registar ugovora jednostavne nabave.
(2) Na vođenje registra na odgovarajući se način primjenjuju odredbe ZJN.
	
XIII. PRAVNA ZAŠTITA

Članak 15. 
(1) Protiv Odluke o odabiru ili poništenju u postupcima procijenjene vrijednosti veće od 15.000,00 EUR bez PDV-a može se uložiti prigovor.
(2) Pravo na prigovor ima svaki gospodarski subjekt koji ima ili je imao pravni interes za dobivanje određenog ugovora o jednostavnoj nabavi i koji je pretrpio ili bi mogao pretrpjeti štetu od navodnoga kršenja subjektivnih prava. 
(3) Prigovor se podnosi općinskom načelniku u pisanom obliku elektroničkim sredstvima komunikacije, putem EOJN RH,  u roku od 5 dana od primitka odluke o odabiru ili poništenju.
(4) Općinski načelnik će razmotriti prigovor ponuditelja te isti uvažiti ili odbiti. 
(5) Ukoliko se prigovor uvaži, stručno povjerenstvo ponovno provodi pregled i ocjenu ponuda te predlože donošenje nove Odluke o odabiru ili poništenju.
(6) Ukoliko se prigovor odbija općinski načelnik upućuje Odgovor o prigovoru u roku ne dužem od 7 dana.
(7)  U slučaju da prigovor nije uložen u roku iz stavka 3. ovog članka, Odluka o odabiru ili poništenju postaje izvršna istekom navedenog roka, u suprotnom ista postaje izvršna dostavom Odgovora o prigovoru odnosno dostavom nove Odluke o odabiru ili poništenju.
(8) Na Odgovor o prigovoru odnosno novu Odluku o odabiru ili poništenju nije dopušten prigovor.

XIV. ZAVRŠNE ODREDBE

Članak 16. 
(1) Sve izmjene i dopune ovog Pravilnika donose se na isti način kao i ovaj Pravilnik.
(2) U slučaju izmjena i dopuna ZJN odredbe ovoga Pravilnika primjenjivat će se na odgovarajući način do njegovog usklađenja.

Članak 17. 
(1) Postupci jednostavne nabave pokrenuti do stupanja na snagu ovoga Pravilnika dovršiti će se prema odredbama pravilnika koji je na snazi u vrijeme početka postupka.
(2) Ovaj Pravilnik stupa na snagu 1. rujna 2026. godine i objavit će se u Službenom vjesniku Varaždinske županije, na internetskim stranicama Naručitelja te u EOJN RH.
(3) Stupanjem na snagu ovog Pravilnika prestaje važiti Pravilnik o provedbi postupaka jednostavne nabave („Službeni vjesnik Varaždinske županije“ broj 83/23).


KLASA: 
URBROJ: 					 
Breznički Hum,  _._.2026.

                                                                                                                                               PREDSJEDNICA
                                                                                                                                                Martina Roginek
